Ħamiem flok għasafar f'San Lawrenz mis-sena l-oħra – spettaklu jew moħqrija?
Rapport: Andrea Rossitto Ritratti: Soċjetà Mużikali San Lawrenz Belt Vittoriosa L-istaġun tal-festi miżgħud b'kull xorta ta' tradizzjonijiet u partikolaritajiet. Uħud minnhom jinżlu għasel ma' kulħadd bla xkiel, oħrajn jaf ma jintlaqgħux daqstant tajjeb minn dak li jkun kif ġieb u laħaq. Fost l-għadd ta' tradizzjonijiet b'rabta mal-festi Maltin li spiċċaw aktar minn darba fuq fomm bosta, spettaklu bl-għasafar li ta' kull sena jagħti l-ħajja lill-festa ta' San Lawrenz fil-Birgu. Liema spettaklu, f'għajnejn bosta spiss tqies bħala moħqrija tal-annimali. Mistoqsi x'isir fuq fuq fit-tali attività, f'kummenti lil tvm.com.mt is-Segretarju tas-Soċjetà Mużikali San Lawrenz, Simon Farrugia qal li f'jum il-festa hekk kif il-Banda Vittoriosana San Lawrenz iddoqq l-Innu Popolari ta' San Lawrenz jinfetaħ bħal ballun maqsum fi flieli li mad-daqqa t'għajn tistħajlu fjura. Fil-qalba tiegħu, jispikkaw statwa ta' Santa Paċenzja, omm San Lawrenz u oħra tal-Patrun tal-Belt Vittoriosa. Is-Sur Farrugia qal li għal bosta snin fil-ballun kienu jitpoġġew għadd ta' għasafar bil-għan li jittellqu ftit wara bħala espressjoni ta' ferħ għall-glorja ta' San Lawrenz. Is-Sur Farrugia żied jgħid li għalkemm il-Kumitat Festi Esterni dejjem ra li jimxi mal-liġi, mis-sena l-oħra l-ispettaklu beda jsir bil-ħamiem minflok bl-għasafar ġaladarba kienu bosta dawk li ħaduha qatta' bla ħabel kontra l-involviment tal-għasafar f'din it-tradizzjoni. Sors: Soċjetà Mużikali San Lawrenz Belt Vittoriosa Sors: Soċjetà Mużikali San Lawrenz Belt Vittoriosa Sors: Soċjetà Mużikali San Lawrenz Belt Vittoriosa Sors: Soċjetà Mużikali San Lawrenz Belt Vittoriosa Sors: Soċjetà Mużikali San Lawrenz Belt Vittoriosa